## Rješenje Ustavnog suda Republike Hrvatske broj U-III-826/199. od 14. studenoga 1994.

### NN 83/1994 (18.11.1994.), Rješenje Ustavnog suda Republike Hrvatske broj U-III-826/199. od 14. studenoga 1994.

**USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić kao predsjednik Suda
i suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac i Mladen Žuvela, odlučujući o ustavnoj tužbi S. V. iz
Zagreba, podnesenoj po punomoćniku I. S. K. a u svezi prijedloga o obustavi
izvršenja rješenja Gradskog sekretarijata za graditeljstvo, komunalne i
stambene poslove, promet i veze, Odjel za imovinsko-pravne i stambene poslove
Grada Zagreba, Područni Ured Medveščak, klasa: UP/I-371-01/92-01/269, ur.br.:
251-05-13-92-113 od 19. listopada 1992. godine, na sjednici održanoj dana 14.
studenoga 1994. godine, donio je

## RJEŠENJE

1) Obustavlja se izvršenje rješenja Gradskog sekretarijata za graditeljstvo,
komunalne i stambene poslove, promet i veze, Odjel za imovinsko-pravne i
stambene poslove Grada Zagreba, Područni ured Medveščak, klasa:
UP/I-371-01/92-01/269, ur. br.: 251-05-13-92-03 od 19. listopada 1992. godine,
potvrđeno rješenjem Ministarstva graditeljstva i zaštite okoliša klasa:
UP/II-371-01/92-06/1934, ur.br.: 531-06/3-93-2 od 18. lipnja 1993. godine kojim
je naloženo S. V. iz Z. da u roku od 3 dana iseli iz stana i stan oslobodi od
osoba i stvari te ga preda Ministarstvu obrane Republike Hrvatske, pod
prijetnjom izvršenja.

2) Ovo rješenje stupa na snagu odmah, a obustava izvršenja ostaje na snazi
dok Sud ne donese drugu odluku.

3) Ovo će se rješenje objaviti u "Narodnim novinama"

Obrazloženje:

S. V. podnjela je pravovremenu ustavnu tužbu ovom Sudu povodom presude
Upravnog suda Republike Hrvatske broj: Us-11272/93 od 9. ožujka 1994. godine
kojom je odbijena tužba podnesena protiv rješenja Ministarstva graditeljstva i
zaštite okoliša Republike Hrvatske, klasa: UP/II-371-01/92-06/1934, ur.br.:
531-06/3-93-2 od 18. lipnja 1993. godine, radi iseljenja iz stana.
Podnositeljica ustavne tužbe smatra da su joj tom presudom kao i odlukama koje
su joj prethodile povrijeđena ustavna prava zajamčena u članku 19. Ustava
Republike Hrvatske. U ustavnoj tužbi podnositeljica predlaže, osim ukidanja
osporenih odluka, i obustavu njihova izvršenja. Ovaj prijedlog podnositeljice
ustavne tužbe zasnovan je na njezinim teškim porodičnim i materijalnim
prilikama, te činjenici da bi izvršenjem osporene odluke mogle za nju nastupiti
teško otklonjive posljedice. Ustavni sud Republike Hrvatske je utvrdio, ne
ocjenjujući u ovom trenutku osnovanost ustavne tužbe, da je prijedlog za
obustavu izvršenja rješenja osnovan.

Prema podacima u spisu S. V. je Komanda garnizona Zagreba, rješenjem broj:
6-99 od 30. rujna 1991. godine, ustupila otkup navedenog stana u Gruškoj 4,
Zagreb ranije vlasništvo Države SFRJ - SSNO, a sada vlasništvo Republike
Hrvatske (Uredba o preuzimanju sredstava JNA i SSNO na teritoriju Republike
Hrvatske u vlasništvo Republike Hrvatske "Narodne novine", broj
52/91). Podnositeljica ustavne tužbe samohrana je majka bolesne kćerke rođene
11. srpnja 1990. godine te dugogodišnji djelatnik Nove bolnice na odjelu
radiologije. Nema nikakav drugi smještaj, te je prije useljenja u sporni stan
bila podstanar. Gradski sekretarijat za graditeljstvo, komunalne i stambene
poslove, promet i veze, Područni Ured Medveščak dana 19. listopada 1992.
godine, donio je rješenje citirano u izreci, koje se temelji na članku 94.
Zakona o stambenim odnosima, a kojim se nalaže S. V. da u roku od 3 dana od
primitka rješenja iseli iz stana u ulici Gruška 4 u Zagrebu i stan slobodan od
osoba i stvari preda Ministarstvu obrane Zagreb, Zvonimirova 5 pod prijetnjom
izvršenja. Ministarstvo graditeljstva i zaštite okoliša naznačenim rješenjem od
18. listopada 1993. godine, odbilo je žalbu S. V. i potvrdilo rješenje prvog
stupnja. Upravni sud Republike Hrvatske presudom od 9. ožujka 1994. godine,
Us-11272/93 odbio je tužbu S. V. podnesenu protiv rješenja Ministarstva
graditeljstva i zaštite okoliša Republike Hrvatske od 18. lipnja 1993. godine.
Na sjednici dana 14. studenoga 1994. godine Ustavni sud Republike Hrvatske
donio je rješenje broj: U-I-892/1994. kojim se pokreće postupak za ocjenu
ustavnosti odredaba članka 94. Zakona o stambenim odnosima ("Narodne
novine", broj 51/85 i 42/86). Propis članka 18. Ustavnog zakona o Ustavnom
sudu Republike Hrvatske ("Narodne novine", broj 13/91) propisuje da
Ustavni sud može, do donošenja konačne odluke, privremeno obustaviti izvršenje
pojedinačnih akata ili radnji koje se poduzimaju na osnovi zakona ili drugog
propisa, čija se ustavnost odnosno zakonitost ocjenjuje, ako bi njihovim
izvršenjem mogle nastupiti teško otklonjive posljedice. Prema rezultatu
ustavnosudskog postupka ovaj Sud je utvrdio da je u ovom predmetu, zbog već
navedenih činjenica, osnovano privremeno obustaviti izvršenje citiranog
rješenja, pa je temeljem člana 18. Ustavnog zakona o Ustavnom sudu Republike
Hrvatske riješeno kao u izreci. Odluka o objavi rješenja temelji se na odredbi
članka 20. stavak 1. Ustavnog zakona o Ustavnom sudu Republike Hrvatske.

Broj : U-III-826/1994.

Zagreb, 14. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 83/1994-1447